Ciència, innovació i entreteniment van agafats de la mà en una nova sessió de “Ciència i Canyes”

## Ciència, innovació i entreteniment van agafats de la mà en una nova sessió de “Ciència i Canyes”

La Universitat de València, entre altres institucions de recerca científica, ha presentat aquest dimarts 1 d’abril, a les 19.30 hores, a la Fàbrica de Gel de València, una nova edició de “Ciència i Canyes”. Es tracta d’un esdeveniment de divulgació que fusiona ciència, curiositat i entreteniment i que consisteix en xarrades breus amb les quals es busca un acostament informal i dinàmic al món de la investigació científica. Les xarrades han sigut traduïdes simultàniament a llengua de signes per intèrprets de la Federació de Persones Sordes de la Comunitat Valenciana (FESORD).

L’acte és organitzat per la Universitat de València, la Fundació per al Foment de la Investigació Sanitària i Biomèdica de la Comunitat Valenciana (Fisabio), l’Institut d’Investigació Sanitària INCLIVA, la Universitat Politècnica de València (UPV) i la Delegació del Consell Superior d’Investigacions Científiques (CSIC) a la Comunitat Valenciana.

Durant la sessió, un grup d’investigadores i investigadors ha presentat els seus projectes més innovadors per mitjà de xarrades breus i participatives, on les persones assistents han pogut interactuar, fer preguntes i compartir reflexions en un ambient relaxat i pròxim.

“Ciència i Canyes” és l’ocasió ideal per a endinsar-se en l’univers de la ciència, conèixer de primera mà els avanços que estan marcant el futur i viure una experiència única que combina coneixement i interacció en un entorn distès.

“¡No tires tus libros en papel!” és la proposta de la Universitat de València. Ladislao Salmerón, investigador en l’ERI d’Investigació Interdisciplinària de Lectura, ha tractat la rellevància de la lectura en paper enfront de l’auge dels dispositius digitals, i com aquests dos mons poden coexistir per a millorar la comprensió lectora.

La proposta de Fisabio per a aquesta sessió ha sigut una xarrada anomenada “Cómo curar la caries y no morir en el intento”, de l’investigador principal del grup de Microbioma Oral de Fisabio, Alejandro Mira. Durant la seua intervenció, Mira narrarà les peripècies i obstacles que l’equip d’investigació valencià ha hagut d’afrontar al llarg d’una dècada en el seu ambiciós projecte per a erradicar la càries. Durant aquests anys han dut a terme experiments innovadors, han negociat amb empreses i s’han enfrontat a *lobbies* i “assassins tecnològics”, i tot amb la finalitat de trobar una solució a aquest problema.

A continuació, Esther Nebot, Pedro Vicente i Pilar Soriano, de la Facultat de Belles Arts de la UPV, han compartit la seua experiència en el projecte “Recuperar las memorias”. Des del novembre han treballat en la restauració de fotografies i àlbums danyats per la dana que va devastar la província de València el passat mes d’octubre.

De l’Institut de Tecnologia Química (ITQ, CSIC-UPV), l’investigador Alfonso Carrillo, portà la xarrada “Volar con la luz del sol: combustibles sostenibles para aviación con energía solar”. Carrillo abordà la manera com la ciència està desenvolupant noves solucions per a reduir les emissions de CO₂ en el sector del transport, específicament en l’aviació, utilitzant combustibles sostenibles derivats de l’energia solar.

Finalment, l’investigador del Grup d’Estudi de Risc Cardiometabòlic i Renal d’INCLIVA, David Martí, abordà el desenvolupament d’un dispositiu per a detectar el consum d’alcohol i fomentar un estil de vida més saludable. La iniciativa s’emmarca en el Pla Nacional de Salut Hepàtica, que busca promoure el diagnòstic primerenc de la malaltia del fetge per a millorar-ne el pronòstic.

Aquest cicle de divulgació compta amb la col·laboració de la Fundació Espanyola per a la Ciència i la Tecnologia - Ministeri de Ciència, Innovació i Universitats (FCT-23-19724).

Imatges: 

Arxivat en:
Finançament recerca
, Recerca, innovació i transferència
, Grups de recerca
, Col·laboració amb empresa
, Difusió i comunicació científica
, Internacionalització recerca
, Investigació a la UV

## Altres Notícies

La Universitat de València convoca la II Jornada de Divulgació de Tesis per a estudiantat predoctoral

Les Illes de Calor Urbanes es monitoraran des de l'espai en una missió de l'ESA liderada científicament pel catedràtic José Antonio Sobrino

El telescopi espacial PLATO de l'ESA completa una fase clau en el seu camí a la recerca d'exoplanetes

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar